Ego Galterus, Dei gratia Lingonensis episcopus, notum facio futuris et presentibus quod ecclesia Polongei, dono Lingonensis episcopi, in ecclesia Crennai terciam partem diu optinuit. Tercium autem aliud optinebat donnus Hergoudus, quidam miles de Gurgeio, quod predecessor noster venerabilis Godefridus adquisivit et de manu ipsius militis traxit et in manu sua retinuit. Cum autem ad pontificatus Lingonensis honorem accederem, venerabilis Adelina predicte ecclesie abbatissa in presentia mea veniens, illud tercium quod predecessor noster de manu prefati militis traxerat, devotissime ecclesie sue donari a me postulavit. Cujus devotioni et benigne postulationi, amore Dei adquievi et quod tam sincere postulabat, karitative donavi et imperpetuum possidendum concessi. Actum est hoc ab incarnatione Domini anno M° C° LX° IIII°. Testes sunt : Hugo de Riveria Lingonensis archidiaconus, Gualterus de Pruvino, Guido de Mimireio, magister Girardus Lingonensis canonici, Robertus decanus de Luiseio, Belinus capellanus meus, Theobaldus presbiter.